L-Unjoni Ewropea tilqa' l-qbil li ntlaħaq mill-President tal-Ekwador, Lenín Moreno, u minn rappreżentanti tal-gruppi indiġeni, appoġġati min-Nazzjonijiet Uniti u l-konferenza Episkopali, li fetaħ it-triq għall-istabbiliment mill-ġdid tal-paċi u l-ordni pubbliku fil-pajjiż. L-Unjoni Ewropea tiddeplora l-eskalazzjoni tal-vjolenza tal-ġimgħa l-oħra, speċjalment it-telf tal-ħajjiet ta' tmien persuni involuti fil-protesti. Protesta soċjali fi ħdan il-liġi hija leġittima, iżda għandha tibqa' paċifika u r-rispons mill-korpi tal-infurzar tal-liġi għandu jibqa' proporzjonat. L-UE tinkoraġġixxi t-tkomplija tan-negozjati fl-istituzzjonijiet politiċi u demokratiċi tal-pajjiż lejn ftehim li jirrikonċilja l-bżonnijiet soċjali tal-popolazzjoni man-neċessitajiet tal-proċess ta' riforma ekonomika li għaddej. Qbil bħal dan jgħin lill-pajjiż jegħleb il-polarizzazzjoni attwali u jirritorna għal kundizzjonijiet politiċi u ekonomiċi stabbli. L-UE tinsab lesta li tkompli tappoġġa lill-Gvern u lill-poplu Ekwadorjan fid-difiża tal-ordni demokratiku u kostituzzjonali, fit-twettiq tal-proċess ta' riformi tiegħu u fil-ksib ta' tkabbir sostenibbli u inklużiv.